Forventningerne til nyindkøbet Rasmus Würtz var store efter skiftet fra AaB til FC København sidste sommer, og han erkender nu, at presset har gået ham på.

Da Rasmus Würtz skiftede til FC København fra AaB, var det ventet, at han skulle være det nye omdrejningspunkt efter svenskeren Tobias Linderoth. Men fra at være en af AaB's store profiler er det næsten kun gået ned ad bakke for nordjyden. Og presset i hovedstaden har påvirket Würtz, erkender han overfor Jylland-Posten. - Specielt Benfica-kampen i efteråret påvirkede mig. Der blev sat spørgsmålstegn ved én som spiller og så videre, og sådan er det i medierne. Det er meget sort og hvidt. Der tog jeg det for meget til mig i forhold til, hvad jeg skulle, og det er nogle af de ting, som jeg har lært af, siger Rasmus Würtz til avisen. En stor del af foråret har Würtz siddet udenfor med en lyskeskade og er af samme grund heller ikke med mod sin tidligere klub i mandagens topopgør i SAS-ligaen. /ritzau/